[{"text_idx": "#000000", "text": "Miks laps ma\u0308ngib agressiivseid ma\u0308nge?"}, {"text_idx": "#000001", "text": "Reeglina tahame ko\u0303ik kasvatada viisakaid ja teistest inimestest hoolivaid lapsi. Ja kuigi anname endast parima, vo\u0303ime siiski kuulda oma vo\u0303sukeste suust, kuidas oleme \u201epaha ema\u201c vo\u0303i \u201epaha isa\u201c, kuidas me midagi ei oska, millele vo\u0303ivad lisanduda ka ra\u0308igemad solvangud."}, {"text_idx": "#000002", "text": "Lapse poolt solvangut kuulda vo\u0303ib olla valus ja raske. Siinkohal valime reageerimiseks tihti viisi, millega oleme harjunud solvangutele ja hinnangutele reageerima \u2013 hakkame su\u0308u\u0308distama ja hurjutama last vo\u0303i siis hoopis tunneme ise su\u0308u\u0308d, sest arvame, et neil vo\u0303ib olla o\u0303igus. Need kaks reageerimise viisi vo\u0303ivad ka\u0308ia ka ka\u0308sika\u0308es. Ja olemegi sattunud lapsega suheldes u\u0308ksteise su\u0308u\u0308distamise rattasse, meie sees kergitab ja\u0308rjest enam pead va\u0308ike vihakoletis ning olukord vo\u0303ib lo\u0303ppeda lapse karistamisega. Seela\u0308bi oleme aga taaskord enda eeskujuga o\u0303petanud lapsele seda, et konfliktsituatsiooni tuleb lahendada hinnanguid andes ja halvasti o\u0308eldes ning vo\u0303idab see, kes on suurem ja tugevam ning kelle ka\u0308es on ressursid, la\u0308bi mille teist inimest mo\u0303jutada. Kas to\u0303esti on vo\u0303imalik selles olukorras toimida ka teisiti?"}, {"text_idx": "#000003", "text": "Ko\u0303ik me teame vanaso\u0303na \u201eTargem annab ja\u0308rele!\u201c. Empaatiline ja ennast kehtestav ka\u0308itumine aga ei ta\u0308henda ja\u0308releandmist. Ja\u0308releandmine viitab vo\u0303imuvo\u0303itlusele ja oma o\u0303iguse tagano\u0303udmisele. Va\u0308ga harva tuleb midagi head va\u0308lja sellest, kui no\u0303uame taga oma o\u0303igust. O\u0303igusesoovi to\u0303ttu purunevad abielud ja rikutakse suhted lastega. Pigem kasutaksin selles olukorras soovitust \u201e Vanem ja targem kuulab esimesena!\u201c. Aga kuidas kuulata niivo\u0303rd rasket so\u0303numit? Abiks vo\u0303ib olla see, kui kuuldes lapse poolt o\u0308eldud solvangut, hingan esmalt su\u0308gavalt sisse ja va\u0308lja ning teen enda sees teadliku valiku proovida reageerida teisiti."}, {"text_idx": "#000004", "text": "Et teisiti reageerida, tuleb vo\u0303ib-olla alustuseks muuta oma senist na\u0308gemust sellest, miks laps teatud asju u\u0308tleb. Kas na\u0308eme lapse eneseva\u0308ljenduses halba ka\u0308itumist ja pahategu vo\u0303i pu\u0308u\u0308du meile va\u0308ljendada oma tundeid ja soove, kuid samas omamata so\u0303nu vo\u0303i oskust seda teha? Kui valime selle teise variandi ehk na\u0308ha o\u0308eldu taha ja pu\u0308u\u0308da mo\u0303ista seda, mis ja\u0308a\u0308b so\u0303nades va\u0308ljendamata, loome aluse lapsega hea kontakti saavutamiseks ja usaldussuhte tugevdamiseks. Ning mine tea, ehk saab meie laps u\u0308hel hetkel, kui seda ku\u0308sitakse, vastata, et tema vanemad teda ka vahel mo\u0303istsid. Kuidas siis kuulata seda, mis on solvangute taga?"}, {"text_idx": "#000005", "text": "Iga hinnang ja solvang on va\u0308ljendamata tunnete, vajaduste ja soovide va\u0308ljendus"}, {"text_idx": "#000006", "text": "Vo\u0303tame na\u0308iteks lause \u201eSa oled halb emme!\u201c. Vastamise automaatrez\u030ciimilt reageerides u\u0308tleksime vastu lapsele midagi sellist: \u201eKuidas sa vo\u0303id oma emale nii o\u0308elda! Paha laps!\u201c. Et reageerida nu\u0308u\u0308d teisiti, on vaja esmalt lapse poolt va\u0308ljendatut kuuldes ha\u0308a\u0308lestuda su\u0308u\u0308distuste ja hinnangute asemel tunnete ja vajaduste lainele. Lapse tunnete lainele ha\u0308a\u0308lestumise esimene samm on see, et asetame ennast lapse kingadesse ja mo\u0303tleme sellele, mis on toimunud vahetult enne, kui laps on selle lause o\u0308elnud. Kas olen emana lapsele midagi keelanud? Kas laps sai minuga mu\u0308rades haiget?"}, {"text_idx": "#000007", "text": "Aseta ennast lapse kingadesse ja mo\u0303tle, mis tunne vo\u0303is lapsel olla, kui ta midagi va\u0308ga-va\u0308ga soovis, kuid nu\u0308u\u0308d selgus, et ta seda ei saa. Vo\u0303ib ta olla pettunud? Kurb? Vihane? Kui on toimunud lo\u0303bus ma\u0308ng ja ta on saanud kogemata haiget, mida ta tunneb? Valu? On ta o\u0303nnetu? On tal hirm? Iga tunne lapse (ja ka meie, ta\u0308iskasvanute sees) tuleneb rahuldatud vo\u0303i rahuldama vajadustest. Kui laps reageerib pahameelega, on see vihje, et mo\u0303ni tema vajadus on rahuldamata. Kas tuleb tema kurbus ja pahameel sellest, et ta ootas uudsust ja elevust, mida ta lootis saada poes na\u0308htud ma\u0308nguasjast, mis ostmata ja\u0308i? Kui keelasid tal minna so\u0303braga va\u0308lja ma\u0308ngima, kas pahameel vo\u0303ib olla tingitud sellest, et ta tahab olla iseseisev ja teha ise otsuseid selle kohta, mida ette vo\u0303tta? Kui laps on saanud mu\u0308rades haiget, kas on tal valus? On ta vihane, sest ta arvas, et see juhtus meelega ning ta ei tunne ennast mu\u0308ramise ja\u0308tkamiseks enam turvaliselt?"}, {"text_idx": "#000008", "text": "Lapsega suhtlemine algab meie baasva\u0308a\u0308rtustest. Kuidas na\u0308en mina oma last?"}, {"text_idx": "#000010", "text": "\u201eOled sa pahane (tunne), sest sa tahaksid ise otsustada (vajadus), millal minna so\u0303pradega ma\u0308ngima ja millal mitte?\u201c"}, {"text_idx": "#000011", "text": "\u201eOled sa o\u0303nnetu, sest sa nii va\u0308ga oleksid tahtnud selle uue ma\u0308nguasjaga ma\u0308ngida?\u201c"}, {"text_idx": "#000012", "text": "\u201eOn sul valus ja sa ei taha sel moel enam edasi ma\u0308ngida?\u201c"}, {"text_idx": "#000014", "text": "Saame ise otsustada, kas na\u0308eme lapse solvangus ma\u0308rki pahast lapsest ja karistamist va\u0308a\u0308rivast teost vo\u0303i pu\u0308u\u0308du meile teada anda sellest, mis tema sees toimub. Kui teeme valiku na\u0308ha lapse eneseva\u0308ljenduse taga pu\u0308u\u0308du meile midagi iseenda sees toimuvast teada anda, loob see hea ja usaldusva\u0308a\u0308rse aluse omavahelise suhte tekkeks. Kui paneme lapse eest so\u0303nadesse selle, mida laps ise ei oska va\u0308ljendada, o\u0303petame seela\u0308bi talle ka alternatiivseid viise eneseva\u0308ljenduseks. Kui vastame pahandamise ja karistamisega, o\u0303pib laps ka ise sarnaseid suhtlemis- ja probleemilahendusmeetodeid kasutama."}, {"text_idx": "#000015", "text": "Kui tunded ja lapse vajadused on kuulatud"}, {"text_idx": "#000016", "text": "Lapse tunnete ja vajaduste/soovide kuulamist nimetataksegi empaatiaks. Selleks, et laps rahuneks, on vaja esmalt kuulata. Kui laps tunneb, et teda on kuuldud ja mo\u0303istetud, on ta suurema to\u0303ena\u0308osusega valmis ka sind kuulama \u2013 seda, mida sina tunned ja soovid, sinu vabandusi kui ka po\u0303hjendusi \u201eei\u201c u\u0308tlemiseks."}]